ЗэхъуэкIыныгъэщIэхэр я лъабжьэу
Хабзэ хъуауэ, мы лъэхъэнэм дэнэкIи щекIуэкIащ шыщхьэуIу зэIущIэхэр. Республикэпсо пленарнэ зэхуэсышхуэм и пэ къихуэу ди щIыналъэм щызэхэтащ абы хыхьэ район IэнатIэхэм къызэщIаубыдэ IуэхущIапIэхэм я лэжьакIуэхэм я зэIущIэхэр. 2017-2018 гъэ еджэгъуэщIэм ирихьэлIэ апхуэдэ зэхуэсхэм щыхэплъэжащ илъэс блэкIам яIа ехъулIэныгъэхэмрэ зыхунэмыса Iуэхугъуэхэмрэ, лъэхъэнэщIэм зэфIахыну лэжьыгъэхэр щаубзыхуащ, мурадхэр къагъэнэхуащ.
Бахъсэн щIыналъэ администрацэм щекIуэкIа шыщхьэуIу зэIущIэм и лэжьыгъэм хэтащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и къудамэм и унафэщI Стародубцевэ Светланэ, Бахъсэн районым и прокурор Бэшорэ Аслъэн, УФ-м и МВД-м Бахъсэн районым щиIэ къудамэм и унафэщI ХъуэкIуэн Елдар, Бахъсэн къалэм, Бахъсэн, Дзэлыкъуэ районхэм я дзэ комиссар Сосналы Мухьэмэд, районым и унафэщIхэр, депутатхэр, абы щылажьэ курыт школхэм, сабий гъэсапIэхэм я пашэхэр, IэнатIэм и лэжьакIуэ пажэхэр, егъэджэныгъэм и ветеранхэр.
Зэхуэсыр къызэIуихащ икIи иригъэкIуэкIащ щIыналъэ администрацэм и Iэтащхьэм и къуэ-дзэм и къалэнхэр зыгъэзащIэ Тохъутэмыщ Мухьэмэд. Къызэхуэсахэм гъэ еджэгъуэщIэмкIэ ехъуэхъуа нэужь, абы псалъэ иритащ Бахъсэн районым и администрацэм и Iэтащхьэм и къалэнхэр зыгъэзащIэ Къанэмэт Рустам.
— ПщIэ зыхуэсщI егъэджакIуэхэ, гъэсакIуэхэ. Си гуапэу сынывохъуэхъу ЩIэныгъэхэм я махуэ къэблэгъамкIэ, — жиIащ Къэнэмэтым. — Творческэ ехъулIэныгъэщIэхэр, узыншагъэ быдэ фиIэну, мура-ду илъэсым хувиIэхэр нахуапIэ хъуну. Апхуэдэу сохъуэхъу фи еджакIуэхэмрэ абыхэм я адэ-анэхэмрэ.
ЩIыналъэм и егъэджэныгъэ IэнатIэр илъэс блэкIам зэрылэжьамрэ гъэ еджэгъуэщIэм къыпэщылъ къалэнхэмрэ ятеухуат егъэджэныгъэмкIэ Бахъсэн IэнатIэм и унафэщI Абрэдж Тамарэ и докладыр. «Егъэджэныгъэм и фIагъым хэзыгъэхъуэну Iэмалхэр» фIэщыгъэр зиIа а къэпсэлъэныгъэм унафэщIым нэсу щызэпкърихащ 2016 — 2017 гъэ еджэгъуэм IэнатIэм зригъэхъулIэфахэмрэ зыхунэмысахэмрэ.
— Ди районым щолажьэ егъэджэныгъэ-гъэсэныгъэ Iуэхухэр щызэфIах IуэхущIапIэ 31-рэ, абыхэм щIэныгъэ щызрагъэгъуэт сабий 11600-м щIигъум. Сабий садхэмрэ курыт школхэмрэ екIуалIэхэм яхэтщ гупжьей зэмылIэужьыгъуэхэм программэм и лейуэ щIэныгъэ щызэзыгъэгъуэтхэри. Апхуэдэхэм я бжыгъэр 6874-рэ мэхъу, — къыхигъэщащ Абрэджым. — Гулъытэ хэха худощI егъэджакIуэхэм я щIэныгъэм и чэзум хегъэгъэхъуэным, адэ-анэхэм ядэлэжьэным.
Егъэджэныгъэ IэнатIэм зэрадэлажьэм теухуауэ зэхуэсым къыщыпсэлъащ Бэшорэ Аслъэнрэ ХъуэкIуэн Елдаррэ. Ахэр егъэджакIуэхэм ехъуэхъуащ гъэ еджэгъуэщIэм зэрыщIидзэжымкIэ. КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ зэIущIэм хэтхэм зэрызахуигъазэм абы кърихьэлIахэр щыгъуазэ хуищIащ Стародубцевэ Светланэ.
Зэхуэсым и кIэухыу зи лэжьыгъэ-кIэ къыхэжаныкIа егъэджакIуэфI-хэр ягъэлъэпIащ. Абыхэм иратащ егъэджэныгъэмкIэ IэнатIэм, район администрацэм къабгъэдэкI щIыхь, фIыщIэ тхылъхэр, фэеплъ саугъэтхэр, дамыгъэ лъапIэхэр. Апхуэдэу зытепсэлъыхьа Iуэхугъуэхэм ятеухуа резолюцэ къащтащ.
Къардэн Маритэ.
